Πρόταση de ΚΑΝΟΝΙΣΜΟΣ ΤΟΥ ΣΥΜΒΟΥΛΊΟΥ για την τροποποίηση του κανονισμού (ΕΚ) αριθ. 1868/94 για καθιέρωση καθεστώτος ποσοστώσεων για την παραγωγή αμύλου γεωμήλων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 1868/94 καθορίζει τις ποσοστώσεις για την παραγωγή αμύλου γεωμήλων και προβλέπει τον καθορισμό τους για περίοδο 3 ετών. οι ποσοστώσεις αυτές λήγουν κατά το τέλος της περιόδου 2001/02.

Βάσει της έκθεσης της Επιτροπής προς το Συμβούλιο, ο παρών κανονισμός αποσκοπεί στην παράταση της ισχύος των υφισταμένων ποσοστώσεων για τις τρεις περιόδους 2002/03, 2003/04 και 2004/05.

Σύμφωνα με το άρθρο 3 παράγραφος 1 του κανονισμού (ΕΚ) αριθ. 1868/94 του Συμβουλίου, η Επιτροπή καλείται να υποβάλει στο Συμβούλιο το αργότερο στις 31 Οκτωβρίου 2001 έκθεση σχετικά με το καθεστώς των ποσοστώσεων, συνοδευόμενη, εφόσον παρίσταται ανάγκη, από τις κατάλληλες προτάσεις. Η Επιτροπή, επιθυμεί ωστόσο, να υπενθυμίσει ότι το Ελεγκτικό Συνέδριο δημοσίευσε πρόσφατα, την 1η Οκτωβρίου 2001, έκθεση σχετικά με τον τομέα του αμύλου σιτηρών και του αμύλου γεωμήλων. Στην εν λόγω έκθεση το Ελεγκτικό Συνέδριο διατύπωσε ορισμένες παρατηρήσεις και συστάσεις, τις οποίες η Επιτροπή εξετάζει λεπτομερώς και στις οποίες προτίθεται να δώσει συνέχεια. Εν τούτοις, λαμβανομένης υπόψη της ημερομηνίας λήξης της 31ης Οκτωβρίου, δεν υπήρξε δυνατή η οριστικοποίηση της ανάλυσης και η συναγωγή των αναγκαίων συμπερασμάτων, πράγμα που θα επέτρεπε στην Επιτροπή να ενσωματώσει τα στοιχεία αυτά και ενδεχομένως να εισάγει τροποποιήσεις στην παρούσα έκθεση και στην πρόταση κανονισμού.

Επίσης, η Επιτροπή ανέθεσε την πραγματοποίηση μελέτης αξιολόγησης σχετικά με τον τομέα του αμύλου σιτηρών και του αμύλου γεωμήλων, η οποία βρίσκεται σε στάδιο εκπόνησης. Η Επιτροπή αναμένει ότι η οριστική έκθεση θα είναι διαθέσιμη κατά τους προσεχείς μήνες. Η Επιτροπή θα πρέπει κατά συνέπεια να λάβει υπόψη και τη μελέτη αυτή, αφού τη δημοσιεύσει και συνάγει τα απαραίτητα συμπεράσματα.

Επιπλέον, η Επιτροπή επιθυμεί να υπενθυμίσει ότι το άρθρο 8 του κανονισμού (ΕΚ) αριθ. 1766/92 του Συμβουλίου, όπως τροποποιήθηκε με τον κανονισμό (ΕΚ) αριθ. 1253/1999 του Συμβουλίου, προβλέπει ότι η ελάχιστη τιμή και η πληρωμή στους παραγωγούς γεωμήλων θα πρέπει να προσαρμοσθούν σε περίπτωση οιασδήποτε απόφασης σχετικά με την τελική μείωση της τιμής παρέμβασης των σιτηρών, σύμφωνα με τις αποφάσεις που λαμβάνονται στο πλαίσιο του Προγράμματος Δράσης 2000 (ενδιάμεση εξέταση).

2001/0273 (CNS)

Πρόταση de ΚΑΝΟΝΙΣΜΟΣ ΤΟΥ ΣΥΜΒΟΥΛΊΟΥ για την τροποποίηση του κανονισμού (ΕΚ) αριθ. 1868/94 για καθιέρωση καθεστώτος ποσοστώσεων για την παραγωγή αμύλου γεωμήλων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

την καθιέρωση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής [1],

[1] ΕΕ C ... της ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C ... της ..., σ. ...

τη γνώμη της Οικονομικής και Κοινωνικής Επιτροπής [3],

[3] ΕΕ C ... της ..., σ. ...

Εκτιμώντας τα εξής :

(1) Το άρθρο 2 παράγραφος 3 του κανονισμού (ΕΚ) αριθ. 1868/94 του Συμβουλίου [4] καθορίζει τις ποσοστώσεις για τα κράτη μέλη παραγωγής αμύλου γεωμήλων κατά τις περιόδους εμπορίας 2000/01 και 2001/02.

[4] ΕΕ L 197 της 30.7.1994, σ. 4. Κανονισμός, όπως τροποποιήθηκε τελευταία με τον κανονισμό (ΕΚ) αριθ. 1252/1999 (ΕΕ L 160 της 26.6.1999, σ. 15).

(2) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1868/94 σκόπιμο είναι να κατανεμηθεί η τριετής ποσόστωση μεταξύ των κρατών μελών παραγωγής βάσει της έκθεσης της Επιτροπής προς το Συμβούλιο. Για το σκοπό αυτό, πρέπει να παραταθούν για τρία έτη οι ισχύουσες για την περίοδο 2001/02 ποσοστώσεις.

(3) Βάσει της έκθεσης του Ελεγκτικού Συνεδρίου σχετικά με τον υπόψη τομέα και της μελέτης αξιολόγησης που βρίσκεται σε στάδιο εκπόνησης, η Επιτροπή διατηρεί το δικαίωμα να προβεί σε άλλες κατάλληλες προτάσεις για το καθεστώς του αμύλου γεωμήλων.

(4) Τα κράτη μέλη παραγωγής θα πρέπει να κατανείμουν την ποσόστωσή τους για μία περίοδο τριών ετών μεταξύ των βιομηχανιών παραγωγής αμύλου βάσει των ποσοστώσεων που έχουν ληφθεί υπόψη για την περίοδο 2001/02.

(5) Οι ποσότητες που χρησιμοποιήθηκαν πέραν των επιμέρους ποσοστώσεων που είναι διαθέσιμες κατά την περίοδο 2001/02, πρέπει να αφαιρεθούν για την περίοδο 2002/03, σύμφωνα με το άρθρο 6 παράγραφος 2 του κανονισμού (ΕΚ) αριθ. 1868/94.

(6) Κατά την τροποποίηση του κανονισμού (ΕΟΚ) αριθ. 1766/92 του Συμβουλίου [5] με τον κανονισμό (ΕΚ) αριθ. 1253/1999 του Συμβουλίου [6], προσαρμόστηκε η ορολογία των πληρωμών που προβλέπονται στο άρθρο 8. πρέπει κατά συνέπεια ο παρών κανονισμός να ακολουθεί την εν λόγω ορολογία.

[5] ΕΕ L 181 της 1.7.1992, σ. 21. Κανονισμός, όπως τροποποιήθηκε τελευταία με τον κανονισμό (ΕΚ) αριθ.1666/2000 (ΕΕ L 193 της 29.7.2000, σ. 1).

[6] ΕΕ L 160 της 26.6.1999, σ. 18.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1868/94 τροποποιείται ως εξής :

1) Το άρθρο 2 αντικαθίσταται από το ακόλουθο κείμενο :

"Άρθρο 2

1. Τα κατωτέρω κράτη μέλη παραγωγής αμύλου γεωμήλων δικαιούνται των εξής ποσοστώσεων για τις περιόδους 2002/03, 2003/04 και 2004/05 :

Δανία // 168 215 τόνοι

Γερμανία // 656 298 τόνοι

Ισπανία // 1 943 τόνοι

Γαλλία // 265 354 τόνοι

Κάτω Χώρες // 507 403 τόνοι

Αυστρία // 47 691 τόνοι

Φινλανδία // 53 178 τόνοι

Σουηδία // 62 066 τόνοι

ΣΥΝΟΛΟ // 1 762 148 τόνοι

2. Κάθε κράτος μέλος παραγωγής κατανέμει την ποσόστωση που αναφέρεται στην παράγραφο 1 μεταξύ των βιομηχανιών παραγωγής αμύλου για την χρησιμοποίησή της κατά τη διάρκεια των περιόδων εμπορίας 2002/03, 2003/04 και 2004/05, με βάση τις επιμέρους ποσοστώσεις που είναι διαθέσιμες για κάθε βιομηχανία παραγωγής αμύλου το 2001/02, πριν από την εφαρμογή ενδεχόμενης διόρθωσης σύμφωνα με το άρθρο 6 παράγραφος 2.

Οι επιμέρους ποσοστώσεις που είναι διαθέσιμες για κάθε βιομηχανία παραγωγής αμύλου για την περίοδο 2002/03 θα διορθωθούν, προκειμένου να ληφθεί υπόψη κάθε ποσότητα που χρησιμοποιήθηκε πέραν της ποσόστωσης κατά τη διάρκεια της περιόδου 2001/02, σύμφωνα με το άρθρο 6 παράγραφος 2."

2) Το άρθρο 3 αντικαθίσταται ως εξής :

"Άρθρο 3

1. Η Επιτροπή υποβάλλει στο Συμβούλιο, στις 30 Σεπτεμβρίου 2004 το αργότερο και στη συνέχεια ανά τριετία, έκθεση για τη χορήγηση της ποσόστωσης στην Κοινότητα, συνοδευόμενη, εν ανάγκη, από κατάλληλες προτάσεις. Στην έκθεση αυτή λαμβάνονται υπόψη οι ενδεχόμενες τροποποιήσεις των πληρωμών στους παραγωγούς γεωμήλων, καθώς και η εξέλιξη της αγοράς του αμύλου γεωμήλων, καθώς και της αγοράς αμύλου σιτηρών.

2. Το Συμβούλιο, αποφασίζοντας βάσει του άρθρου 37 της συνθήκης, στις 31 Δεκεμβρίου 2004 το αργότερο, και στη συνέχεια ανά τριετία, κατανέμει την τριετή ποσόστωση μεταξύ των κρατών μελών βάσει της έκθεσης που αναφέρεται στην παράγραφο 1.

3. Τα κράτη μέλη, στις 31 Ιανουαρίου 2005 το αργότερο, και στη συνέχεια ανά τριετία, κοινοποιούν στα ενδιαφερόμενα πρόσωπα τις λεπτομέρειες χορήγησης των ποσοστώσεων, για τις επόμενες τρεις περιόδους εμπορίας. "

3) Το άρθρο 7 αντικαθίσταται ως εξής :

"Άρθρο 7

Δεν υπόκειται στο καθεστώς του παρόντος κανονισμού το άμυλο γεωμήλων που παράγεται από επιχειρήσεις που δεν αγοράζουν γεώμηλα, για τα οποία έχει παρασχεθεί η πληρωμή που προβλέπεται στο άρθρο 8 του κανονισμού (ΕΟΚ) αριθ. 1766/92 και οι οποίοι δεν τυγχάνουν της επιστροφής που προβλέπεται στο άρθρο 7 του εν λόγω κανονισμού."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>